ఆన్‌లైన్‌ కిరాణ వ్యాపారంలోకి టాటా గ్రూపు
- గ్రాసర్‌ మాక్స్‌ స్వాధీనం..!
ముంబయి/న్యూఢిల్లీ : ఉప్పు నుంచి సాఫ్ట్‌వేర్‌ ఉత్పత్తుల వరకు వ్యాపారాలు కలిగిన టాటా గ్రూపు మరో కొత్త రంగం బిజినెస్‌పై దృష్టి పెట్టింది. తాజాగా ఆన్‌లైన్‌ కిరాణా వ్యాపారంలోకి అడుగు పెట్టేందుకు సిద్దం అయ్యింది. ఇందుకోసం గుర్గావ్‌ కేంద్రంగా పనిచేస్తున్న గ్రాసర్‌మాక్స్‌ను కొనుగోలు చేసే పనిలో పడింది. ఆన్‌లైన్‌ కొనుగోళ్లలో వినియోగదారులు సంఖ్య అంతకంతకు పెరిగిపోవడమే ఇందుకు కారణంగా తెలుస్తోంది. గ్రాసర్‌ మాక్స్‌ బృందం ద్వారా ట్రేంట్‌ హైపర్‌ మార్కెట్‌కు ఆన్‌లైన్‌ వేదికను ఏర్పాటు చేసేందుకు ఉపయోగించుకోవాలని భావిస్తోంది. దీంతో టాటా అండ్‌ టెస్కో ఉమ్మడి భాగస్వామ్యం కాస్తా ఆన్‌లైన్‌ వ్యాపార విభాగంలోని ప్రత్యర్థి సంస్థలైన అమెజాన్‌, బిగ్‌బాస్కెట్‌కు పోటీనివ్వాలని భావిస్తోన్నాయి. ఇక టాటా గ్రూప్‌ ప్రవేశంతో.. గ్రాసర్‌ మ్యాక్‌ తన ఉత్తరాది కిరాణా వ్యాపారాన్ని మూసివేయనుంది. దాదాపు 42 స్టోర్లు కలిగిన టాటా గ్రూప్‌ స్టార్‌బ్యానర్‌, డైయిల్సీ, మార్కెట్‌ అండ్‌ హైపర్‌ పేర్లతో మూడు ఫార్మాట్లలో ఆన్‌లైన్‌ కిరాణా వ్యాపారం చేయనుంది. ప్రపంచవ్యాప్తంగా టెస్కో సంస్థకు 6,800 స్టోర్లను కలిగిఉంది. మూడు బిలియన్ల యూరోలతో ఆన్‌లైన్‌ అమ్మకాల్లో టెస్కో అతిపెద్ద లాభాదాయకత వెంచర్‌గా రికార్డుకెక్కింది. అయితే ఈ వ్యాపారంలో భారతీయ మార్కెట్‌ అతి తక్కువగా నమోదు అవుతోంది. ఇందుకు భిన్నంగా రిటైల్‌ మార్కెట్‌ వాటా దాదాపు 500బిలియన్‌ డాలర్లుగా ఉండటం విశేషం. దేశంలో అహారం, కిరాణా మార్కెట్‌ వాటా మొత్తం 50శాతంగా ఉంది. దీంతో పాటు సాధారణ వస్తువులు, వ్యక్తిగత, గృహోపకరణాల ఉత్పత్తులు కూడా రిటైలర్‌ లాభాలకు దన్నుగా నిలుస్తున్నాయి. అయితే ఈ ఆన్‌లైన్‌ వ్యాపార విస్తరణకు సంప్రదాయ స్టోర్ల ఏర్పాటు ద్వారా వినియోగదారులకు మరింత షాపింగ్‌ అనుభవం కల్పించచ్చునని నిపుణుల అంచనా. వీటి ద్వారా ఉత్పత్తుల లభ్యతతో పాటు ఉత్పత్తులు సమాచారం, ప్రోడక్టుల విభాగాల సమాచారం వినియోగదారులకు అందుబాటులోకి రానుంది. అయితే సంప్రదాయ రిటైల్‌ స్టోర్ల ద్వారా డిజిటల్‌ వ్యాప్తిని కూడా విస్తరించడానికి అవకాశం ఉంటుందని ఎల్గార్ర్‌ సోలూషన్స్‌ డైరెక్టర్‌ రుచి సాలీ పేర్కొన్నారు. రెండేండ్ల క్రితం గ్రాసర్‌ మ్యాక్స్‌ను గౌరవ్‌ జునెంజా, కె రాధాకృష్ణన్‌ ఏర్పాటు చేశారు. ఈ కొనుగోలు విషయంపై మాత్రం టాటా గ్రూప్‌, గ్రాసర్‌మ్యాక్స్‌ గానీ స్పందించేందుకు నిరాకరించాయి.
మీ స్నేహితులకు రికమెండ్ చెయ్యండి